《伯劳》
宋代·于石

呜呼有生初，蠢蠢不知几。
血气均有欲，扰扰靡穷已。
伯益烈山均，庭氏挟弓矢。
驱除或未尽，遗类复纷靡。
岂惟枭鸟恶，亦有伯劳氏。
琐琐至微物，凶悖乃如此。
不思天壤间，万物虽异类。
子之於父母，恩爱均一理。
卵翼哺尔成，胡为遽忘义。
昔闻乌反哺，羔羊能跪乳。
蜂蚁识君臣，豺狼知父子。
寄语当世人，为此勿为彼。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。